钦定古今图书集成/明伦汇编/氏族典/第448卷 > 《廖用贤尚友录》 > 沈恪
## 钦定古今图书集成/明伦汇编/氏族典/第448卷 > 《廖用贤尚友录》 > 沈恪

按《陈书沈恪传》：“恪字子恭，吴兴武康人也。深沈有干
局。梁新渝侯萧映为郡将，召为主簿，常领兵讨伐俚
洞。卢子略之反也，恪拒战有功，除中兵参军，寻补东
宫直后。以岭南勋，除员外散骑侍郎。侯景围台城，恪
率所领入台。京城陷，恪间行归乡里。高祖之讨侯景，
遣使报恪，乃于东起兵相应。贼平，恪谒高祖于京口”，
即日授都军副。太平元年，除交州刺史。高祖践祚，除
吴兴太守。永定二年，徙监会稽郡。三年，迁吴州刺史，
有诏追还行会稽郡事。其年，除会稽太守。世祖嗣位，
进督会稽东阳新安临海永嘉建安晋安新宁信安
九郡诸军事。天嘉二年，征为左卫将军，俄出为郢州
刺史。六年，征为中护军，寻迁护军将军。高宗即位，加
散骑常侍、都督广衡等十八州诸军事、广州刺史。太
建四年，征为领军将军。及代还，以途远不时至，为有
司所奏免。十一年，起为散骑常侍、卫尉卿。其年，授平
北将军。十二年，改翊右将军，监南徐州。明年，入为卫
尉卿，迁护军将军。后主即位，以疾改授散骑常侍、特
进、金紫光禄大夫。卒，谥曰元。子法兴嗣。